b'\n_START_ARTICLE_\nDiane Di Prima\n_START_SECTION_\nBiografi\n_START_PARAGRAPH_\nDiane di Prima er f\xc3\xb8dt i Brooklyn og uddannet p\xc3\xa5 Swathmore College. If\xc3\xb8lge hendes officielle online-biografi er hun "andengenerations-amerikaner af italiensk afstamning", og hendes morfader, Domenico Mallozzi, var aktiv anarkist med forbindelser til bl.a. Emma Goldman. Di Prima begyndte at skrive som barn, og i en alder af 19 korresponderede hun med Ezra Pound og Kenneth Patchen. Hendes f\xc3\xb8rste digtsamling, This Kind of Bird Flies Backwards udkom i 1958. Di Prima boede i begyndelsen af 1960\'erne p\xc3\xa5 Manhattan, hvor hun blev en del af beat-bev\xc3\xa6gelsen. Hun redigerede The Floating Bear sammen med LeRoi Jones/Amiri Baraka (LeRoi Jones) og var med til at grundl\xc3\xa6gge The New York Poets Theatre og Poets Press. I 1966 flyttede hun til Millbrook for at slutte sig til Timothy Learys psykedeliske kollektiv. I 1969 skrev hun en roman, Memoirs of a Beatnik, om hendes oplevelser med beat-bev\xc3\xa6gelsen. Hun har fem b\xc3\xb8rn.\n_START_SECTION_\nKarriere\n_START_PARAGRAPH_\nI begyndelsen af 1970\'erne flyttede hun til Californien, hvor hun har boet siden. Her studerede hun buddhisme, sanskrit, gnosticisme og alkymi. Hun udgav ogs\xc3\xa5 sit vigtigste v\xc3\xa6rk, det lange digt Loba i 1978. Hun underviser, skriver stadig og har udgivet 35 b\xc3\xb8ger med lyrik. Hendes udvalgte digte, Pieces of a Song blev udgivet i 1990 og hendes erindringer, Recollections of My Life as a Woman, i 2001.'